RAPPORT TAL-KUMMISSJONI LILL-PARLAMENT EWROPEW U LILL-KUNSILL IL-PROGRAMM SAFA TAL-UNJONI EWROPEA /* COM/2012/091 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL IL-PROGRAMM SAFA TAL-UNJONI EWROPEA (Test b'rilevanza għaż-ŻEE) 1. IL-PROGRAMM SAFA TAL-UE 1.1. Is-sikurezza tal-avjazzjoni bħala prijorità ewlenija għall-Unjoni Ewropea u l-Istati Membri tagħha Is-sikurezza tal-avjazzjoni hija ta' prijorità għall-Unjoni Ewropea (l-UE) u l-Istati Membri tagħha. Fid-dawl ta' din il-mira, il-programm tal-UE għall-Valutazzjoni tas-Sikurezza tal-Inġenji tal-Ajru Barranin (il-programm SAFA, bl-Ingliż imsejjaħ “Safety Assessment of Foreign Aircraft”) huwa strument ewlieni. Dan il-programm jitlob lill-Istati parteċipanti jwettqu spezzjonijiet fir-rampa fuq inġenji tal-ajru ta’ pajjiżi terzi sabiex jivverifikaw li l-inġenji tal-ajru, l-ekwipaġġ u l-operazzjonijiet ikunu konformi mar-rekwiżiti internazzjonali tas-sikurezza. Sa mit-twaqqif tiegħu fl-1996 taħt il-patroċinju tal-Konferenza Ewropea tal-Avjazzjoni Ċivili (l-ECAC), il-programm SAFA wera dejjem aktar li huwa jinsab fuq quddiem nett fit-tisħiħ tas-sikurezza tal-avjazzjoni Ewropea kif ukoll internazzjonali. Fil-qafas tal-istrateġija ġenerali tagħha biex tistabbilixxi u żżomm livell uniformi għoli ta' sikurezza tal-avjazzjoni ċivili fl-Ewropa, il-Komunità adottat, fil-21 ta' April 2004, id-Direttiva 2004/36/KE tal-Parlament Ewropew u tal-Kunsill dwar is-sigurtà [sikurezza] ta' ajruplani [inġenji tal-ajru] ta' pajjiżi terzi li jużaw ajruporti tal-Komunità[1] (l-hekk imsejħa "Direttiva SAFA").Din id-Direttiva introduċiet obbligu legali għall-Istati Membri tal-UE li jwettqu spezzjonijiet fir-rampa fuq inġenji tal-ajru ta’ pajjiżi terzi li jinżlu fl-ajruporti tagħhom, fejn "inġenju tal-ajru ta' pajjiż terz" timplika inġenju tal-ajru li ma jintużax jew ma joperax taħt il-kontroll ta' awtorità kompetenti ta' Stat Membru tal-UE; għalkemm id-Direttiva bl-ebda mod ma tipprojbixxi lill-Istati Membri tal-UE milli jispezzjonaw inġenji tal-ajru ta' Stati Membri tal-UE oħrajn. L-Istati Membri tal-UE ngħataw perjodu ta' sentejn biex jimplimentaw din id-Direttiva permezz tal-mogħdija ta' leġiżlazzjoni nazzjonali[2]. Barra minn hekk, u skont deċiżjoni tad-Diretturi Ġenerali tal-istati membri tal-ECAC, fl-1 ta' Jannar 2007 il-programm SAFA ġie ttrasferit lejn il-kompetenza tal-Komunità, u b’hekk ir-responsabbiltà għall-ġestjoni u l-iżvilupp ulterjuri tal-programm ingħataw lill-Kummissjoni Ewropea, megħjuna mill-Aġenzija Ewropea tas-Sikurezza tal-Avjazzjoni (l-EASA), skont ir-Regolament tal-Kummissjoni (KE) Nru 768/2006[3]. Il-parteċipazzjoni kontinwata tal-ħmistax-il stat tal-ECAC li mhumiex Stati Membri tal-UE, fi kliem ieħor id-dimensjoni pan-Ewropea tal-programm, ġiet żgurata bl-iffirmar ta' Arranġament ta' Ħidma bejn kull wieħed minn dawn l-Istati individwali u l-EASA. Għalhekk, il-programm SAFA tal-UE għandu total ta’ 42 Stat Parteċipanti, li jinkludu l-UE-27 (ara l-Appendiċi A tad-Dokument ta' Ħidma tal-Persunal tal-Kummissjoni li hu mehmuż ma’ dan ir-Rapport)[4]. 1.2. Għaliex sar dan ir-rapport? Il-fiduċja pubblika fis-sikurezza tat-trasport bl-ajru tiddependi fuq l-aċċess għal informazzjoni xierqa fir-rigward tal-implimentazzjoni tal-istandards internazzjonali tas-sikurezza. F'dan il-kuntest, l-Artikolu 6(2) tad-Direttiva 2004/36/KE jesiġi li l-Kummissjoni tippubblika, kull sena, rapport bl-informazzjoni aggregata li għandu jkun disponibbli għall-pubbliku u għall-partijiet interessati tal-industrija. Dan hu l-ħames rapport annwali u huwa jkopri l-perjodu mill-1 ta’ Jannar sal-31 ta’ Diċembru 2010. 1.3. Il-funzjonament tal-programm SAFA tal-UE F’kull Stat li jipparteċipa fil-programm SAFA, l-inġenji tal-ajru (ta’ pajjiżi terzi għall-istati tal-UE jew l-inġenji tal-ajru barranin għall-istati tal-ECAC li mhumiex Stati Membri tal-UE) jistgħu jkunu soġġetti għal spezzjonijiet fir-rampa, l-aktar b'rabta mad-dokumenti u l-manwali tal-inġenji tal-ajru, il-liċenzji tal-ekwipaġġ tat-titjiriet, il-kundizzjoni viżibbli tal-inġenji tal-ajru u l-preżenza u l-kundizzjoni tat-tagħmir obbligatorju tas-sikurezza fil-kabina. Ir-referenzi għal dawn l-ispezzjonijiet huma inklużi fl-Annessi numru 1 (Il-liċenzji tal-persunal), 6 (L-operazzjonijiet tal-inġenji tal-ajru) u 8 (L-ajrunavigabbiltà tal-inġenji tal-ajru) tal-Istandards tal-Organizzazzjoni tal-Avjazzjoni Ċivili Internazzjonali (l-ICAO). Dawn l-ispezzjonijiet isiru skont proċedura li hija komuni għall-Istati parteċipanti kollha. Ir-riżultati tagħhom imbagħad ikunu s-suġġett ta' rapporti li wkoll isegwu format komuni. F'każ ta' irregolaritajiet sinifikanti, jiġu kkuntattjati l-operatur u l-Awtorità tal-Avjazzjoni rilevanti (l-Istat tal-Operatur jew tar-Reġistrazzjoni) ħalli jinstabu miżuri korrettivi li għandhom jittieħdu mhux biss fir-rigward tal-inġenju tal-ajru spezzjonat iżda wkoll fir-rigward ta' inġenji tal-ajru oħrajn li jistgħu jkunu milqutin mill-irregolarità f’każ ta' irregolarità li tkun ta' natura ġenerika. Id-dejta kollha tar-rapporti, kif ukoll l-informazzjoni addizzjonali, jiġu kondiviżi u ċċentralizzati f'bażi tad-dejta kompjuterizzata stabbilita u mmaniġġjata mill-EASA. Il-funzjonament tal-programm SAFA tal-UE jista' jingħata fil-qosor kif ġej: · l-applikazzjoni tiegħu mit-42 Stat kollha li jipparteċipaw fil-programm SAFA; · it-tixrid fil-wisa’ tar-riżultati tal-ispezzjonijiet fir-rampa mwettqin skont il-programm SAFA permezz ta' bażi tad-dejta ċċentralizzata; · approċċ minn isfel gћal fuq: il-Programm huwa bbażat fuq l-ispezzjonijiet fir-rampa tal-inġenji tal-ajru; · primarjament jagħti attenzjoni lill-inġenji tal-ajru ta’ pajjiżi terzi li jtiru lejn l-UE u lejn l-Istati li jipparteċipaw fil-programm SAFA (għalkemm l-ispezzjonijiet skont il-programm SAFA jistgħu jibqgħu jsiru fuq inġenji tal-ajru minn Stati Membri tal-UE); · l-għan inerenti tiegħu huwa li jiċċekkja l-konformità mar-regoli internazzjonali tas-sikurezza (l-istandards tal-ICAO). 1.4. Kontribuzzjoni ewlenija tal-Programm SAFA tal-UE għas-sikurezza tal-avjazzjoni Abbażi tal-ispezzjonijiet skont il-programm SAFA, l-esperjenza turi li dawn l-ispezzjonijiet jagħtu indikazzjoni ġenerali tas-sikurezza tal-operaturi barranin. Madankollu, din l-indikazzjoni hija limitata minħabba li ma tagħtix stampa sħiħa tas-sikurezza ta' xi inġenju tal-ajru jew ta’ xi operatur partikulari. Dan huwa dovut għall-fatt li huwa diffiċli li jiġu vvalutati ċerti aspetti (pereżempju l-immaniġġjar tar-riżorsi tal-ekwipaġġ, l-istatus sħiħ tal-ajrunavigabbiltà, eċċ.) minħabba ż-żmien limitat disponibbli biex issir l-ispezzjoni u b'konsegwenza l-livell limitat ta’ dettall possibbli matul dawn l-ispezzjonijiet. Il-valur ta' dawk l-indikaturi ser jissaħħaħ aktar billi jiżdied ukoll il-livell ta' armonizzazzjoni fl-Istati parteċipanti fit-twettiq tal-ispezzjonijiet skont il-programm SAFA. Valutazzjoni sħiħa ta’ inġenju tal-ajru jew ta’ operatur partikulari tista’ ssir biss permezz ta’ sorveljanza kontinwa mill-awtorità nazzjonali responsabbli mill-avjazzjoni ċivili (mill-Istat tal-Operatur jew l-Istat tar-Reġistrazzjoni). B'dan il-mod, l-informazzjoni li tinkiseb permezz tal-Programm SAFA tal-UE hija utli: – l-ewwel nett bħala strument ta’ prevenzjoni li jgħin biex jiġu identifikati xejriet potenzjali negattivi fil-qasam tas-sikurezza, fejn għadd kbir ta' sejbiet dwar operatur partikulari u/jew għadd rikorrenti tagħhom ikun indikatur tajjeb ħafna ta' nuqqasijiet strutturali potenzjali kemm fir-rigward tal-immaniġġjar tal-kontroll tal-kwalità ta’ dak l-operatur kif ukoll fil-livell ta’ sorveljanza tas-sikurezza li ssir mill-awtoritajiet nazzjonali tal-avjazzjoni ċivili responsabbli tal-istat fejn dak l-operatur ikun iċċertifikat; – b’mod aktar dirett, l-ispezzjonijiet skont il-programm SAFA jistgħu jikkontribwixxu f'ħin reali għat-tħaddim sikur tal-inġenju tal-ajru partikulari li jkun għadu kif ġie spezzjonat, billi jwasslu biex l-awtoritajiet tal-ispezzjoni jiżguraw li jittieħdu azzjonijiet korrettivi immedjatament u qabel kwalunkwe tħaddim ieħor tal-inġenju tal-ajru. Barra minn hekk, minn meta daħal fis-seħħ ir-Regolament (KE) Nru 2111/2005[5], li jistabbilixxi lista tat-trasportaturi bl-ajru li huma pprojbiti milli jtiru lejn l-UE, l-ispezzjonijiet skont il-programm SAFA kisbu aktar importanza bħala wieħed mill-kriterji li l-Kummissjoni tqis fit-teħid tad-deċiżjonijiet tagħha dwar l-inklużjoni tat-trasportaturi bl-ajru fil-lista tas-sikurezza tal-Komunità. 1.5. Il-progress tal-programm matul l-2010 Is-servizzi tal-Kummissjoni flimkien mal-EASA kontinwament jimmonitorjaw il-funzjonament tal-programm SAFA attwali, bil-ħsieb li jiġi identifikat kwalunkwe lok għal aktar titjib, partikolarment (i) fir-rigward tal-mod li bih jitwettqu l-ispezzjonijiet, (ii) fir-rigward tal-mod li bih l-informazzjoni miksuba matul l-ispezzjonijiet tiġi miġbura u analizzata wara l-ispezzjonijiet, u, fl-aħħar nett, (iii) bil-għan li pajjiżi terzi jkunu involuti fis-sistema tal-programm SAFA u b'hekk jiġi ffaċilitat it-titjib tas-sikurezza tal-avjazzjoni ċivili fl-Ewropa kollha. Partikolarment, żvilupp ġdid matul l-2010 kien il-ftehim għall-introduzzjoni (mill-2011) ta' għadd ta’ punti ta’ spezzjoni li għandu jintlaħaq fuq bażi volontarja minn kull stat li jipparteċipa fil-programm SAFA. Dawn il-punti ta’ spezzjoni nazzjonali huma kkalkulati billi jitqiesu d-diversità u l-volum tat-traffiku barrani. L-ispezzjonijiet ukoll huma stmati b'mod differenti skont il-konformità ta’ diversi kriterji li huma marbuta direttament mat-titjib tas-sikurezza (spezzjonijiet mogħtija prijorità, distanza mill-uffiċċju prinċipali, il-ħin tal-ispezzjoni). Għadd ta’ inizjattivi li nbdew fl-2007 komplew ukoll fl-2010. Dawn huma l-preparazzjoni mill-EASA ta' reviżjoni tal-kwalità tar-rapporti tal-Istati parteċipanti fil-bażi tad-dejta. Din l-analiżi min-naħa tal-EASA, li ssir kull erba' xhur, tipprova tidentifika kmieni kemm jista' jkun it-tħassib u x-xejriet potenzjalment negattivi fil-qasam tas-sikurezza sabiex dawn ikunu jistgħu jiġu indirizzati fil-ħin u qabel ma jsiru ta' theddida għas-sikurezza tal-avjazzjoni internazzjonali. Matul l-2010, il-Kummissjoni kompliet tuża l-konklużjonijiet ta’ dawn ir-rapporti biex tħejji d-deċiżjonijiet tagħha dwar l-inklużjoni tat-trasportaturi bl-ajru fil-lista Ewropea tas-sikurezza skont ir-Regolament (KE) Nru 2111/2005. Barra minn hekk, fl-2010 u fuq talba tal-Kummissjoni, l-EASA kompliet in-negozjati tagħha ma’ diversi awtoritajiet tal-avjazzjoni ta' pajjiżi madwar id-dinja bil-għan li titkabbar il-parteċipazzjoni fis-sistema tal-programm SAFA tal-UE. Minħabba n-natura kollettiva tal-programm SAFA tal-UE, huwa estremament importanti li l-ispezzjonijiet kollha skont il-programm SAFA jsiru b'mod standardizzat fl-Istati kollha li jipparteċipaw fil-programm SAFA. Fl-2010, l-EASA kompliet twettaq il-Programm ta' Standardizzazzjoni tagħha skont ir-Regolament tal-Kummissjoni (KE) Nru 736/2006. B'mod partikolari, twettqu 24 verifika fil-pajjiżi li ġejjin: fl-Albanija, l-Awstrija, il-Belġju, il-Bosnja-Ħerzegovina, il-Bulgarija, ir-Repubblika Ċeka, Ċipru, id-Danimarka, l-Estonja, il-Finlandja, Dik li kienet ir-Repubblika Jugoslava tal-Maċedonja, il-Greċja, l-Ungerija, l-Irlanda, in-Norveġja, il-Polonja, ir-Rumanija, is-Serbja, is-Slovakkja, is-Slovenja, Spanja, it-Turkija, l-Ukraina u r-Renju Unit. Fl-aħħar nett, u skont kif titlob id-Direttiva tal-Kummissjoni 2008/49/KE[6], l-EASA kompliet tirrevedi t-tieni sett ta’ Materjal ta' Gwida dwar il-Proċeduri tal-Ispezzjonijiet fir-Rampa, li kien ippubblikat fl-2009. 1.6. Introduzzjoni ta' approċċ abbażi tar-riskju; prijoritizzazzjoni tal-ispezzjonijiet Ir-Regolament tal-Kummissjoni (KE) Nru 351/2008[7] jintroduċi l-kunċett ta’ prijoritizzazzjoni tal-ispezzjoni skont il-programm SAFA minn perspettiva pan-Ewropea. L-Istati parteċipanti huma meħtieġa jipprijoritizzaw porzjon mill-ispezzjonijiet tagħhom fir-rampa għal ċerti operaturi. Il-lista ta’ prijoritizzazzjoni titħejja mill-Kummissjoni skont l-informazzjoni mibgħuta mill-EASA wara l-analiżi tal-bażi tad-dejta tal-programm SAFA, jew skont l-informazzjoni li toħroġ mil-laqgħat tal-Kumitat tas-Sikurezza tal-Ajru jew, fl-aħħar nett, skont l-informazzjoni li taslilha mingħand l-Istati Membri. Barra minn hekk, l-operaturi mniżżla fl-Anness B tal-lista Komunitarja ta' trasportaturi bl-ajru pprojbiti (stabbilita skont ir-Regolament (KE) Nru 2111/2005), kif ukoll l-operaturi l-oħra ċċertifikati fl-istess stat li fih huma ċċertifikati l-operaturi kollha li jidhru fl-istess ħin fil-lista Komunitarja, huma wkoll suġġetti għal spezzjonijiet prijoritizzati. Il-lista ta’ prijoritizzazzjoni tiġi aġġornata kontinwament u l-bażi tad-dejta tal-programm SAFA taħt ir-responsabbiltà tal-EASA tippermetti lill-Istati Parteċipanti kollha jiksbu perspettiva pan-Ewropea dwar il-proċess kollu ta' prioritizzazzjoni. L-Organizzazzjoni Ewropea għas-Sigurtà [għas-sikurezza] tan-Navigazzjoni bl-Ajru (l-EUROCONTROL) tkompli tappoġġa dan il-kunċett ta' prijoritizzazzjoni permezz tal-għodda tal-Immaniġġjar tat-Traffiku tal-Ajru Ewropew tagħha li tipprovdi lill-Istati parteċipanti b'informazzjoni f'ħin reali dwar is-sitwazzjoni tal-ippjanar tat-titjiriet tal-operaturi prijoritizzati. Matul l-2010, minn total ta' 11 703 spezzjoni skont il-programm SAFA, 2 215 (18.9 %) minnhom saru fuq operaturi indikati fil-lista ta' prijoritizzazzjoni. 2. IL-BAŻI TAD-DEJTA ĊĊENTRALIZZATA TAL-PROGRAMM SAFA L-immaniġġjar tal-bażi tad-dejta ċċentralizzata tal-programm SAFA ilu f'idejn l-EASA sa minn Diċembru 2006, meta dan ġie ttrasferit mill-Awtoritajiet tal-Avjazzjoni Ċentrali Konġunti (CJAA) fil-Pajjiżi l-Baxxi għall-EASA f'Köln fil-Ġermanja. Id-dejta li tinsab fil-bażi tad-dejta titqies bħala dejta kunfidenzjali. L-Awtoritajiet Nazzjonali tal-Avjazzjoni kollha tal-Istati parteċipanti għandhom aċċess għaliha permezz ta’ konnessjoni (sikura) fuq l-internet. Fl-2010 ġiet implimentata funzjonalità ġdida, ristretta għar-rapporti fuq l-operaturi lliċenzjati fil-pajjiż rispettiv, li tippermetti lill-awtoritajiet tal-avjazzjoni ta' pajjiżi terzi jkollhom aċċess onlajn għall-bażi tad-dejta tal-programm SAFA mmaniġġata mill-EASA. Fi tmiem l-2010, għaxar (10) awtoritajiet tal-avjazzjoni ta' pajjiżi terzi kienu qed jużaw din il-funzjonalità. Barra minn hekk, aċċess għall-qari biss huwa pprovdut lill-Kummissjoni Ewropea u lill-ICAO. 3. OQSMA TA' SPEZZJONI Skont id-Direttiva SAFA, l-inġenji tal-ajru ssuspettati b'nuqqas ta' konformità mal-istandards internazzjonali tas-sikurezza (pereżempju abbażi ta' analiżi regolari tal-bażi tad-dejta mill-EASA) għandhom jiġu spezzjonati mill-Istati Membri. Barra minn hekk, l-ispezzjonijiet fir-rampa skont il-programm SAFA jistgħu jsiru mingħajr ma tintuża l-proċedura ta' verifika fuq il-post. Tista' tittieħed id-deċiżjoni li l-ispezzjoni tiffoka fuq ċerti kriterji, kif elenkat hawn taħt. Deċiżjoni bħal din għandha tkun ibbażata fuq rakkomandazzjonijiet maħruġin mill-Kummissjoni Ewropea jew fuq politiki u prijoritajiet nazzjonali. Hemm ħames oqsma li fuqhom jiffukaw l-ispezzjonijiet: (1) l-Istat speċifiku tal-Operatur (verifika tal-operaturi minn Stat partikolari); (2) it-tip speċifiku ta’ inġenju tal-ajru; (3) in-natura speċifika tal-operazzjonijiet (skedati, mhux skedati, tal-merkanzija, eċċ.); (4) operatur speċifiku minn pajjiż terz; (5) inġenju tal-ajru speċifiku, identifikat mill-marka ta’ reġistrazzjoni individwali tiegħu. L-Appendiċi B, C u D tad-Dokument ta' Ħidma tal-Persunal tal-Kummissjoni li hu mehmuż ma’ dan ir-rapport[8] jelenkaw l-istati tal-operaturi, it-tipi ta' inġenji tal-ajru u l-operaturi spezzjonati fl-2010. It-Tabella nru 1, li tiġbor l-informazzjoni mogħtija fl-Appendiċi u tagħti ħarsa ġenerali lejn l-attivitajiet matul l-2010, ukoll turi li l-programm mexa ħarir. Tabella nru 1: It-tħaddim tal-programm SAFA matul l-2010 Għadd ta’ spezzjonijiet imwettqa || 11 703 Inġenji tal-ajru spezzjonati || 6 200 reġistrazzjoni ta' inġenji tal-ajru Operaturi spezzjonati || aktar minn 1 076 Stati tal-Operaturi spezzjonati || 130 stat u terittorju Tipi ta’ inġenji tal-ajru spezzjonati || 219-il tip differenti ta' inġenju tal-ajru u varjanti tagħhom Id-Direttiva SAFA, filwaqt li tobbliga li jsiru spezzjonijiet fir-rampa fuq inġenji tal-ajru ta' pajjiżi terzi, tirrikonoxxi wkoll id-dritt tal-Istati Membri li jispezzjonaw inġenji tal-ajru operati minn operaturi ċċertifikati fi Stat Membru ieħor. Fl-2011, ftit aktar minn nofs l-għadd totali ta' spezzjonijiet li twettqu skont il-programm SAFA saru fuq operaturi mill-UE. Ta’ min jinnota, madankollu, li l-għadd ta’ nżul minn operaturi mill-UE (fi Stati Ewropej oħrajn) huwa madwar erba’ (4) darbiet ogħla minn dak ta’ operaturi minn pajjiżi terzi fi Stati Ewropej. Tabella nru 2: Spezzjonijiet fuq operaturi mill-UE u mhux mill-UE || Spezzjonijiet fuq operaturi mill-UE || Spezzjonijiet fuq operaturi mhux mill-UE Fl-2010 || 5 990 || 5 713 Persentaġġ || 51.2 % || 48.8 % Minn 11 703 spezzjoni, 9 798 (83.4 %) saru minn Stati Membri tal-UE (ara d-dokument A mehmuż ma’ dan ir-rapport). 48.8 % (5 713) saru fuq operaturi lliċenzjati f'pajjiżi terzi, filwaqt li l-kumplament (5 990), li jammontaw għal 51.2 %, saru fuq operaturi mill-UE. Dawn iċ-ċifri jenfasizzaw partikolarment l-ambitu wiesa' tal-Programm SAFA tal-UE u l-applikazzjoni nondiskriminatorja tiegħu fuq l-operaturi mill-UE u dawk li mhumiex mill-UE. 4. RIŻULTATI EWLENIN TAL-ISPEZZJONIJIET SKONT IL-PROGRAMM SAFA 4.1. Sejbiet tal-ispezzjonijiet b’mod ġenerali Matul kwalunkwe spezzjoni tal-programm SAFA, l-ispettur tas-SAFA juża lista ta' kontroll, li b’kollox tinkludi 54 element differenti ta' spezzjoni, sabiex jeżamina l-konformità tal-inġenju tal-ajru mar-regoli internazzjonali (l-istandards tal-ICAO). Dawn l-ispezzjonijiet jistgħu jiżvelaw għadd ta’ sejbiet (normalment imsejħa "devjazzjonijiet mill-Istandards tal-ICAO"). It-Tabella nru 3 tagħti ħarsa ġenerali lejn l-għadd totali ta' sejbiet (F) meta mqabbel mal-għadd totali ta' spezzjonijiet (I) u mal-elementi spezzjonati (II). Madankollu, fil-biċċa l-kbira tal-każijiet, waqt l-ispezzjoni ma jsirx kontroll tal-elementi kollha minħabba li l-ħin bejn il-wasla u t-tluq tal-inġenju tal-ajru ma jkunx twil biżżejjed biex issir spezzjoni sħiħa. Għaldaqstant, ir-relazzjoni bejn l-għadd totali ta' sejbiet u l-għadd totali ta' elementi spezzjonati tista' tagħti stampa iktar ċara tal-affarijiet milli jista’ jagħti proporzjon ibbażat biss fuq l-għadd ta' spezzjonijiet. Tabella nru 3: Ħarsa ġenerali lejn is-sejbiet tal-ispezzjonijiet skont il-programm SAFA u lejn l-elementi spezzjonati fil-kuntest ta’ dawn l-ispezzjonijiet || Perjodu || Mill-1 ta’ Jannar 2010 sal-31 ta’ Diċembru 2010 Għadd totali ta’ spezzjonijiet (I) || 11 703 Għadd totali ta’ elementi spezzjonati (II) || 437 519 Għadd totali ta’ sejbiet (F) || 11 019 Għadd medju ta' elementi spezzjonati matul spezzjoni || 37.39 Sejbiet/Spezzjonijiet (F/I) || 0.942 Sejbiet/Elementi spezzjonati (F/II) || 0.0252 4.2. Sejbiet tal-ispezzjonijiet u l-kategoriji tagħhom M’għandux jitqies biss l-għadd assolut ta' sejbiet mill-ispezzjonijet, iżda għandha titqies ukoll il-gravità tagħhom. Għal dan il-għan, ġew iddefiniti tliet kategoriji ta' sejbiet. Sejba tal-“Kategorija 1” tissejjaħ sejba ta’ importanza minuri; sejba tal-“Kategorija 2” hija waħda sinfikanti, filwaqt li sejba tal-“Kategorija 3” titqies bħala sejba maġġuri. It-termini “minuri”, “sinifikanti” u “maġġuri" huma marbutin mal-livell ta’ devjazzjoni mill-Istandard tal-ICAO. L-għan ewlieni tat-tqassim tas-sejbiet f’kategoriji huwa li jiġu kklassifikati l-konformità ma' standard u s-severità tan-nuqqas ta' konformità ma' dak l-istandard. L-ispezzjonijiet u l-kategoriji tas-sejbiet huma mogħtija fil-qosor fit-tabella t'hawn taħt.: Tabella nru 4: Sejbiet tal-ispezzjonijiet skont il-programm SAFA imqassmin f’kategoriji || || Għadd ta’ sejbiet (F) || Proporzjon tas-sejbiet (F għall-kategorija/I) Sena || Għadd ta’ spezzjonijiet (I) || Kategorija 1 (sejba minuri) || Kategorija 2 (sejba sinifikanti) || Kategorija 3 (sejba maġġuri) || Għadd totali || F għall-kategorija 1/I || F għall-kategorija 2/I || F għall-kategorija 3/I || F għall-għadd totali/I L-2010 || 11 703 || 3 424 || 4 719 || 2 876 || 11 019 || 0.293 || 0.403 || 0.246 || 0.942 || 31 % || 42.8 % || 26.1 % || 100.00 % || || || || 4.3. Ħarsa ġenerali storika Ta' min jagħti ħarsa ġenerali storika lejn l-iżvilupp taċ-ċifri msemmija hawn fuq mill-1996 ’l hawn. Tabella nru 5: Ħarsa ġenerali lejn l-iżvilupp tas-sejbiet tal-ispezzjonijiet skont il-programm SAFA || || || || || || Sena || || || || || || || || || || Total mill-1996 sal-2009 || 1996 || 1997 || 1998 || 1999 || 2000 || 2001 || 2002 || 2003 || 2004 || 2005 || 2006 || 2007 || 2008 || 2009 || 2010 Għadd totali ta’ spezzjonijiet (I) || 75 || 1 748 || 2 767 || 2 833 || 2 394 || 2 706 || 3 234 || 3 413 || 4 568 || 5 457 || 7 458 || 8 594 || 10 337 || 11 349 || 11 703 || 66 933 Għadd totali ta’ elementi spezzjonati (II) || 1 675 || 31 413 || 88 400 || 95 524 || 80 454 || 82 935 || 93 681 || 100 014 || 148 850 || 181 440 || 260 524 || 300 035 || 358 046 || 408 217 || 437 519 || 2 231 208 Għadd totali ta’ sejbiet (F) || 212 || 1 951 || 2 573 || 2 631 || 2 587 || 2 851 || 3 064 || 3 242 || 6 799 || 8 492 || 12 481 || 12 073 || 11 298 || 9 688 || 11 019 || 79 942 Sejbiet/Spezzjonijiet (F/I) || 2.8267 || 1.1161 || 0.9299 || 0.9287 || 1.0806 || 1.0536 || 0.9474 || 0.9499 || 1.4884 || 1.5562 || 1.6704 || 1.405 || 1.093 || 0.854 || 0.942 || 1.194 Sejbiet/Elementi spezzjonati (F/II) || 0.127 || 0.062 || 0.029 || 0.028 || 0.032 || 0.034 || 0.033 || 0.032 || 0.046 || 0.047 || 0.048 || 0.040 || 0.032 || 0.024 || 0.025 || 0.036 Tabella nru 6: Għadd ta' spezzjonijiet annwali skont il-programm SAFA mill-1996 ’l hawn Tabella nru 7: Għadd medju ta' sejbiet għal kull spezzjoni (mill-1996 sal-2010) Kif muri fit-Tabella nru 7 u wara li naqas għal tliet snin konsekuttivi, il-proporzjon medju tas-sejbiet meta mqabbel mal-ispezzjonijiet żdied bi 13 % fl-2010. Din iż-żieda jidher li hija konsegwenza diretta tal-istrumenti leġiżlattivi adottati fl-2008 (jiġifieri r-Regolament tal-Kummissjoni (KE) Nru 351/2008 rigward il-prijoritizzazzjoni ta' spezzjonijiet fir-rampa u d-Direttiva tal-Kummissjoni 2008/49/KE li tintroduċi elementi proċedurali aktar iddettaljati), tal-pubblikazzjoni mill-EASA ta' Materjal ta' Gwida komprensiv ħafna u tal-applikazzjoni tiegħu mill-Istati parteċipanti, kif ukoll tat-tnedija, min-naħa tal-EASA, ta' programm ta' standardizzazzjoni għall-programm SAFA. Dawn il-miżuri kollha kkontribwew biex twettqu spezzjonijiet aħjar fit-42 Stat li jipparteċipaw fil-programm SAFA. 4.4. Sejbiet tal-ispezzjonijiet fuq bażi reġjonali It-Tabelli nru 8, 9 u 10 t'hawn taħt juru li għalkemm l-għadd medju ta' sejbiet (għal kull spezzjoni) żdied fl-2010, ix-xejra fuq ħames snin qed tonqos għal kull reġjun ġeografiku. Minn dawn it-tabelli, wieħed jista’ jinnota li: – l-operaturi mill-Istati tal-UE, tal-ECAC u tal-Oċeanja għandhom anqas sejbiet mill-medja għal kull spezzjoni; – għalkemm fl-2009 l-medja għall-operaturi Afrikani wriet l-akbar titjib, din ix-xejra nqalbet fl-2010, meta ċ-ċifri juru l-ogħla żieda fil-proporzjon medju min-naħa tal-operaturi Afrikani. Tabella nru 8: Sejbiet tal-ispezzjonijiet fuq bażi reġjonali || || || || Għadd ta’ sejbiet (F) || Proporzjon tas-sejbiet (F għall-kategorija/I) Reġjun || Għadd ta’ stati spezzjonati || Għadd ta’ operaturi spezzjonati || Spezzjonijiet (I) || Kategorija 1 (sejba minuri) || Kategorija 2 (sejba sinifikanti) || Kategorija 3 (sejba maġġuri) || Għadd totali || F għall-kategorija 1/I || F għall-kategorija 2/I || F għall-kategorija 3/I || F għall-għadd totali/I L-UE[9] || 27 || 521 || 5990 || 1296 || 1984 || 1193 || 4473 || 0.22 || 0.33 || 0.20 || 0.75 L-EWROPA (l-ECAC)[10] || 44 || 662 || 7776 || 1865 || 2675 || 1603 || 6143 || 0.24 || 0.34 || 0.21 || 0.79 Il-Federazzjoni Russa, il-Bjelorussja u l-Asja Ċentrali[11] || 6 || 88 || 1002 || 474 || 484 || 233 || 1191 || 0.47 || 0.48 || 0.23 || 1.19 L-Amerika ta' Fuq[12] || 3 || 97 || 610 || 207 || 188 || 178 || 573 || 0.34 || 0.31 || 0.29 || 0.94 L-Amerika Latina u l-Karibew[13] || 21 || 32 || 165 || 81 || 94 || 78 || 253 || 0.49 || 0.57 || 0.47 || 1.53 Il-Lvant Nofsani u l-Afrika ta’ Fuq[14] || 17 || 101 || 1422 || 543 || 824 || 497 || 1864 || 0.38 || 0.58 || 0.35 || 1.31 L-Afrika[15] || 19 || 39 || 311 || 84 || 215 || 149 || 448 || 0.27 || 0.69 || 0.48 || 1.44 L-Asja[16] || 17 || 46 || 377 || 165 || 231 || 130 || 526 || 0.44 || 0.61 || 0.34 || 1.40 L-Oċeanja[17] || 3 || 11 || 40 || 5 || 8 || 8 || 21 || 0.13 || 0.20 || 0.20 || 0.53 Medja għall-Istati kollha || 0.29 || 0.40 || 0.25 || 0.94 Tabella nru 9: Evoluzzjoni tas-sejbiet tal-ispezzjonijiet fuq bażi reġjonali Meta wieħed iqabbel ir-riżultati tal-ispezzjonijiet imwettqin skont il-programm SAFA fuq operaturi mill-UE ma' dawk ta’ spezzjonijiet imwettqin skont il-programm SAFA fuq operaturi li mhumiex mill-UE, wieħed jista' jinnota li l-medja kumplessiva tas-sejbiet meta mqabblin mal-ispezzjonijiet (F/I) hija ferm aktar baxxa (b’35 %). It-Tabella nru 10 tagħti dawn ir-riżultati f’aktar dettall. Tabella nru 10: Paragun bejn l-UE, l-ECAC u l-bqija tad-dinja || || || || Għadd ta’ sejbiet (F) || Proporzjon tas-sejbiet (F għall-kategorija/I) Reġjun || Għadd ta’ stati spezzjonati || Għadd ta’ operaturi spezzjonati || Spezzjonijiet (I) || Kategorija 1 (sejba minuri) || Kategorija 2 (sejba sinifikanti) || Kategorija 3 (sejba maġġuri) || Għadd totali || F għall-kategorija 1/I || F għall-kategorija 2/I || F għall-kategorija 3/I || F għall-għadd totali/I L-UE || 27 || 521 || 5990 || 1296 || 1984 || 1193 || 4473 || 0.22 || 0.33 || 0.2 || 0.75 Il-bqija tal-EWROPA (Stati tal-ECAC li mhumiex Stati Membri tal-UE) || 17 || 141 || 1786 || 569 || 691 || 410 || 1670 || 0.32 || 0.39 || 0.23 || 0.94 4.5. Distribuzzjoni skont ir-reġjuni tal-ICAO Filwaqt li t-tabelli mogħtija fit-taqsima 4.4 ppreżentaw ir-riżultati tal-ispezzjonijiet imwettqin skont il-programm SAFA fl-2010 abbażi tar-reġjuni ġeografiċi kif mifhuma komunament, din it-taqsima tippreżenta l-istess dejta tal-ispezzjonijiet tal-2010 aggregata skont ir-reġjuni kif inhuma ddefiniti mill-ICAO. Minħabba li l-ICAO tiġbor ir-reġjuni fi gruppi differenti minn dawk t’hawn fuq, ir-riżultati skont dawn ir-reġjuni huma differenti minn dawk mogħtija hawn fuq. Dawn id-differenzi ma għandhomx impatt fuq il-konklużjonijiet misluta f'dan ir-rapport. Għalhekk, mit-tabelli nri 11 u 12 wieħed jista’ jinnota li: – l-operaturi mill-Istati tar-reġjuni msejħin “EUR”[18] u “ESAF”[19] għandhom anqas sejbiet mill-medja għal kull spezzjoni; – l-operaturi mill-Istati tar-reġjuni msejħin “MID”[20], “SAM”[21], “WACAF”[22], “NACC”[23] u “APAC”[24] għandhom aktar sejbiet mill-medja għal kull spezzjoni; – il-proporzjon tas-sejbiet meta mqabblin mal-ispezzjonijiet żdied kważi fir-reġjuni kollha. L-unika eċċezzjoni hija fir-reġjun imsejjaħ “SAM”, li madankollu xorta għandu proporzjon ogħla mill-medja. Ir-reġjun imsejjaħ “WACAF” għadu, b’marġni konsistenti, ir-reġjun bl-ogħla medja. Tabella nru 11: Sejbiet tal-ispezzjonijiet fuq bażi reġjonali (skont ir-reġjuni tal-ICAO) || || || || Għadd ta’ sejbiet (F) || Proporzjon tas-sejbiet (F għall-kategorija/I) Reġjun || Għadd ta’ stati spezzjonati || Għadd ta’ operaturi spezzjonati || Spezzjonijiet (I) || Kategorija 1 (sejba minuri) || Kategorija 2 (sejba sinifikanti) || Kategorija 3 (sejba maġġuri) || Għadd totali || F għall-kategorija 1/I || F għall-kategorija 2/I || F għall-kategorija 3/I || F għall-għadd totali/I APAC || 18 || 51 || 364 || 154 || 178 || 107 || 439 || 0.42 || 0.49 || 0.29 || 1.21 ESAF || 10 || 24 || 219 || 33 || 79 || 75 || 187 || 0.15 || 0.36 || 0.34 || 0.85 EUR || 57 || 769 || 9218 || 2568 || 3491 || 2018 || 8077 || 0.28 || 0.38 || 0.22 || 0.88 MID || 17 || 94 || 1103 || 342 || 567 || 354 || 1263 || 0.31 || 0.51 || 0.32 || 1.15 NACC || 10 || 109 || 637 || 238 || 224 || 215 || 677 || 0.37 || 0.35 || 0.34 || 1.06 SAM || 10 || 15 || 70 || 38 || 44 || 33 || 115 || 0.54 || 0.63 || 0.47 || 1.64 WACAF || 9 || 14 || 92 || 51 || 136 || 74 || 261 || 0.55 || 1.48 || 0.80 || 2.84 l-istati kollha || 130 || 1076 || 11703 || 3424 || 4719 || 2876 || 11019 || 0.29 || 0.40 || 0.25 || 0.94 Tabella nru 12: Għadd medju ta’ sejbiet skont ir-reġjuni tal-ICAO – żvilupp f’dawn l-aħħar ħames (5) snin 4.6. Sejbiet tal-ispezzjonijiet relatati mal-elementi mniżżlin fil-lista ta’ kontroll L-Appendiċi F tad-Dokument ta’ Ħidma tal-Persunal tal-Kummissjoni mehmuż ma’ dan ir-rapport[25] jipprovdi r-riżultati għal kull element individwali ta' spezzjoni (III) li ġie spezzjonat. Huwa jindika l-għadd ta’ drabi li element ta' spezzjoni partikulari ġie kkontrollat, l-għadd ta' sejbiet u l-proporzjon tas-sejbiet meta mqabbel mal-elementi individwali tal-ispezzjoni (F/III). Il-biċċa l-kbira tas-sejbiet identifikati kellhom x’jaqsmu mal-Kundizzjoni Ġenerali tal-Inġenju tal-Ajru (C01), man-Notifika u r-Rettifika tad-Difetti (A23), mal-Liċenzji tal-Ekwipaġġ tat-Titjira (A20) u mal-Kundizzjoni Ġenerali tal-Kabina tal-Pilota (A01). 4.7. L-aktar tliet (3) sejbiet sinifikanti u importanti tal-ispezzjonijiet relatati mal-elementi mniżżlin fil-lista ta’ kontroll Il-lista ta' kontroll tal-ispezzjoni hija magħmula minn erba' partijiet ewlenin. Il-Parti A tikkonċerna l-elementi li għandhom jiġu spezzjonati fil-kabina tal-pilota tal-inġenju tal-ajru. Il-Parti B tal-lista ta' kontroll tikkonċerna l-elementi li għandhom jiġu spezzjonati fil-kabina (tal-passiġġieri) u għandha x’taqsam l-aktar mat-tagħmir tas-sikurezza. Il-Parti C tikkonċerna l-kundizzjoni teknika ġenerali tal-inġenju tal-ajru, li għandha tiġi ċċekkjata billi ssir spezzjoni viżwali fuq il-post. L-elementi fil-Parti D tal-lista ta' kontroll jikkonċernaw il-kompartiment tal-merkanzija tal-inġenju tal-ajru u l-merkanzija li tkun qed tinġarr. Kwalunkwe sejbiet ġenerali li ma jkunux koperti mill-Partijiet A, B, C jew D jistgħu jiddaħħlu fil-Parti E tal-lista ta' kontroll (li tittratta l-kwistjonijiet ġenerali). Meta jitqiesu s-sejbiet stabbiliti waqt spezzjoni mwettqa skont il-programm SAFA, f'każ li tkun meħtieġa rettifika, is-sejbiet tal-Kategorija 2 (sejba sinifikanti) u tal-Kategorija 3 (sejba maġġuri) għandhom jingħataw l-akbar attenzjoni. Għal kull parti tal-lista ta’ kontroll, is-sejbiet tal-Kategoriji 2 u 3 li jinsabu fl-ewwel tliet (3) postijiet meta mqabbel mal-għadd ta’ spezzjonijiet qed jingħataw fit-tabelli fl-Appendiċi D u E tad-Dokument ta' Ħidma tal-Persunal tal-Kummissjoni mehmuż ma’ dan ir-rapport[26]. 5. AZZJONIJIET MEĦUDIN WARA LI JKUNU SARU SPEZZJONIJIET FIR-RAMPA Abbażi tal-kategorija, l-għadd u n-natura tas-sejbiet, jistgħu jittieħdu diversi azzjonijiet mill-awtoritajiet nazzjonali kompetenti. Jekk is-sejbiet jindikaw li s-sikurezza tal-inġenju tal-ajru u ta' min hemm fuqu hija mhedda, ikun meħtieġ jittieħdu azzjonijiet korrettivi. Normalment, il-kaptan tal-inġenju tal-ajru jintalab jindirizza n-nuqqasijiet serji li jiġu indikati lilu. F'xi każijiet rari, meta l-ispetturi jkollhom raġunijiet jemmnu li l-kaptan tal-inġenju tal-ajru ma jkunx beħsiebu jieħu l-miżuri neċessarji biex jindirizza n-nuqqasijiet innotifikati lilu, huma formalment iżommu l-inġenju tal-ajru milli jtir. Tip ta’ azzjoni oħra li tista’ tittieħed hija dik imsejħa “azzjoni korrettiva qabel l-awtorizzazzjoni tat-titjira”. Qabel ma l-inġenju tal-ajru jingħata l-awtorizzazzjoni biex jerġa’ jtir, trid tittieħed azzjoni korrettiva biex jitranġaw in-nuqqasijiet li jkunu ġew identifikati. F'każijiet oħrajn, l-inġenji tal-ajru jistgħu jitħallew jitilqu b’ċerti restrizzjonijiet operattivi. Eżempju ta' restrizzjoni ta’ dan it-tip huwa l-każ meta jkun hemm xi nuqqas fis-sits tal-passiġġieri. Hija l-prattika standard li l-kaptan tal-inġenju tal-ajru li jkun għadu kemm ġie spezzjonat jiġi mgħarraf dwar is-sejbiet. Barra minn hekk, is-sejbiet tal-Kategoriji 2 u 3 jintbagħtu lill-Awtorità tal-Avjazzjoni responsabbli u lill-bażi tad-domiċilju tal-operatur flimkien ma’ talba biex jittieħdu l-azzjonijiet ix-xierqa ħalli n-nuqqasijiet ma jerġgħux iseħħu. Sabiex l-għanijiet tal-Programm SAFA tal-UE jintlaħqu bl-aħjar mod, huwa importanti ħafna li jkun hemm kooperazzjoni mill-qrib mal-Awtoritajiet tal-Avjazzjoni Ċivili tal-Istati kollha li l-operaturi u l-inġenji tal-ajru tagħhom ikunu ġew suġġetti għal spezzjonijiet skont il-programm SAFA. Għalhekk, l-Awtoritajiet Nazzjonali tal-Avjazzjoni Ċivili huma mitluba jiżguraw li l-azzjonijiet korrettivi jiġu implimentati sewwa sabiex jiġu indirizzati s-sejbiet irrappurtati mill-ispezzjonijiet imwettqin skont il-programm SAFA. F'ċerti każijiet, meta s-sejbiet dwar inġenju tal-ajru jitqiesu bħala importanti, l-Istati individwali li jipparteċipaw fil-programm SAFA jistgħu jiddeċiedu li jirrevokaw il-permess tad-dħul ta’ dak l-inġenju tal-ajru. Dan ifisser li dak l-inġenju tal-ajru partikulari ma jitħalliex jinżel iktar fl-ajruporti ta' dak l-Istat jew itir iktar fl-ispazju tal-ajru tiegħu. Din il-projbizzjoni tista' titneħħa jekk l-operatur tal-inġenju tal-ajru jagħti prova li n-nuqqasijiet ikunu ssewwew b'mod xieraq. Għaldaqstant, dawn ir-riperkussjonijiet relatati mal-permess tad-dħul jistgħu jkunu, u normalment ikunu, ta' natura temporanja. Fir-rigward ta' dawn il-projbizzjonijiet u t-tneħħija sussegwenti tagħhom, dawk l-Istati li jipparteċipaw fil-programm SAFA li huma wkoll membri tal-Unjoni Ewropea se jkunu qed jaġixxu skont id-dispożizzjonijiet stipulati fir-Regolament (KE) Nru 2111/2005 dwar l-istabbiliment ta' lista Komunitarja ta' kumpaniji tal-ajru [trasportaturi bl-ajru] li huma suġġetti għal projbizzjoni ta' operar [operat] fil-Komunità. || Għadd ta’ spezzjonijiet || 11 703 Għadd ta’ sejbiet || 11 019 AZZJONIJIET MEĦUDIN || Informazzjoni lill-awtorità u lill-operatur || 4 108 Restrizzjoni fuq it-tħaddim tal-inġenju tal-ajru || 120 Azzjonijiet korrettivi qabel l-awtorizzazzjoni tat-titjira || 1 922 Inġenji tal-ajru miżmuma milli jtiru || 12 Projbizzjoni immedjata fuq it-tħaddim || 0* *Il-projbizzjonijiet/ir-restrizzjonijiet operattivi imposti mill-KE skont ir-Regolament (KE) Nru 2111/2005 mhumiex inklużi. Skont ir-rekwiżit stipulat mid-Direttiva tal-Kummissjoni 2008/49/KE, l-Istati li jipparteċipaw fil-programm SAFA jibagħtu lill-EASA, kull xahar, rapporti dwar l-azzjonijiet ta' segwitu li jkunu ħadu. Din l-informazzjoni tkejjel il-ħila u r-rieda tal-operaturi li jirranġaw is-sejbiet identifikati matul l-ispezzjonijiet imwettqin skont il-programm SAFA. 6. KONKLUŻJONIJIET Matul l-2010 sar għadd rekord ta' spezzjonijiet u dawn koprew għadd ikbar ta' operaturi u ta’ elementi spezzjonati meta mqabbla mas-snin ta' qabel. Din iż-żieda tidher li hija konsegwenza diretta tal-istrumenti leġiżlattivi adottati fl-2008. Barra minn hekk, iċ-ċifri f'dan ir-rapport juru wkoll l-ambitu wiesa’ tal-programm SAFA tal-UE u l-applikazzjoni nondiskriminatorja tiegħu fuq l-operaturi mill-UE u dawk li mhumiex mill-UE. B'riżultat ta' dan it-titjib, il-programm sar għodda aħjar għall-identifikazzjoni ta' xejriet potenzjali negattivi fil-qasam tas-sikurezza madwar id-dinja u jikkontribwixxi wkoll għall-operat sikur, f'ħin reali, tal-inġenji tal-ajru spezzjonati. Fl-2010, saru wkoll sforzi biex jittejjeb il-funzjonament tal-programm SAFA tal-UE, partikolarment permezz tal-effiċjenza tal-ispezzjonijiet (l-introduzzjoni ta' kwota minima ta' spezzjonijiet li għandhom jitwettqu fuq bażi volontarja mill-Istati li jipparteċipaw fil-programm SAFA) u permezz tat-tlestija ta' programm ta' standardizzazzjoni. Ir-riżultati tal-analiżi regolari tal-EASA tar-rapporti li juru nuqqasijiet serji tas-sikurezza jew nuqqas persistenti min-naħa tat-trasportatur li jindirizza n-nuqqasijiet identifikati fl-ispezzjonijiet fir-rampa mwettqin skont il-programm SAFA komplew jintużaw mill-Kummissjoni biex, matul l-2010, tħejji l-lista Komunitarja tat-trasportaturi bl-ajru li huma suġġetti għal projbizzjoni fuq l-operat fil-Komunità kif previst fir-Regolament (KE) Nru 2111/2005. [1] ĠU L 143, 30.4.2004, p. 76. [2] Ara, b'mod partikolari, ir-Rapport tal-Kummissjoni dwar is-Sikurezza ta’ Inġenji tal-Ajru ta’ Pajjiżi Terzi li jużaw l-Ajruporti Komunitarji tal-24.9.2008, C(2008) 5265 finali. [3] ĠU L 134, 20.5.2006, p. 16. [4] Dokument ta' Ħidma tal-Persunal tal-Kummissjoni (2012) 38 [5] ĠU L 344, 27.12.2005, p. 15. [6] ĠU L 109, 19.4.2008, p. 17. [7] ĠU L 109, 19.4.2008, p. 7. [8] Dokument ta' Ħidma tal-Persunal tal-Kummissjoni (2012) 38 [9] EU - Austria, Belgium, Bulgaria, Cyprus, Czech Republic, Denmark, Estonia, Finland, France, Germany, Greece, Hungary, Ireland, Italy, Latvia, Lithuania, Luxembourg, Malta, Netherlands, Poland, Portugal, Romania, Slovakia, Slovenia, Spain, Sweden, United Kingdom. [10] L-Ewropa (l-ECAC) – l-Albanija, l-Armenja, l-Awstrija, l-Azerbajġan, il-Belġju, il-Bosnja-Ħerzegovina, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġeorġja, il-Ġermanja, il-Greċja, l-Ungerija, l-Islanda, l-Irlanda, l-Italja, il-Latvja, il-Litwanja, il-Lussemburgu, Dik li kienet ir-Repubblika Jugoslava tal-Maċedonja, Malta, ir-Repubblika tal-Moldova, Monako, il-Montenegro, il-Pajjiżi l-Baxxi, in-Norveġja, il-Polonja, il-Portugall, ir-Rumanija, San Marino, is-Serbja, is-Slovakkja, is-Slovenja, Spanja, l-Isvezja, l-Isvizzera, it-Turkija, l-Ukraina u r-Renju Unit. [11] Il-Federazzjoni Russa, il-Bjelorussja u l-Asja Ċentrali – il-Bjelorussja, il-Każakistan, il-Kirgiżistan, il-Federazzjoni Russa, it-Taġikistan, it-Turkmenistan u l-Użbekistan. [12] L-Amerika ta’ Fuq (AF) – il-Bermuda, il-Kanada u l-Istati Uniti tal-Amerika. [13] L-Amerika Latina u l-Karibew (ALK) – Angwilla, Antigwa u Barbuda, l-Arġentina, Aruba, il-Baħamas, Barbados, il-Beliże, il-Bolivja, il-Brażil, il-Gżejjer Kajman, iċ-Ċilì, il-Kolombja, il-Kosta Rika, Kuba, Dominika, ir-Repubblika Dominikana, l-Ekwador, El Salvador, Grenada, il-Gwatemala, il-Gujana, Ħaiti, il-Ħonduras, il-Ġamajka, il-Messiku, l-Antilli Olandiżi, in-Nikaragwa, il-Panama, il-Paragwaj, il-Perù, Puerto Riko, Saint Kitts u Nevis, Santa Luċija, Saint Vincent u l-Grenadini, is-Surinam, Trinidad u Tobago, il-Gżejjer Turks u Kajkos, l-Urugwaj u l-Venezwela (ir-Repubblika Bolivarjana tal-Venezwela). [14] Il-Lvant Nofsani u l-Afrika ta’ Fuq (LNAF) – l-Alġerija, il-Baħrejn, l-Eġittu, l-Iran (ir-Repubblika Iżlamika tal-Iran), l-Iraq, l-Iżrael, il-Ġordan, il-Kuwajt, il-Libanu, il-Ġamaħirija Għarbija Libjana Popolari u Soċjalista, il-Marokk, l-Oman, il-Qatar, l-Arabja Sawdija, is-Sudan, ir-Repubblika Għarbija Sirjana, it-Tuneżija, l-Emirati Għarab Magħquda u l-Jemen. [15] L-Afrika (AFR) – l-Angola, il-Benin, il-Botswana, Burkina Faso, il-Burundi, il-Kamerun, il-Kap Verde, ir-Repubblika Ċentru-Afrikana, iċ-Ċad, il-Komoros, il-Kongo, il-Côte d'Ivoire, ir-Repubblika Demokratika tal-Kongo, Ġibuti, il-Ginea Ekwatorjali, l-Eritrea, l-Etjopja, il-Gabon, il-Gambja, il-Gana, il-Ginea, il-Ginea Bissaw, il-Kenja, il-Lesoto, il-Liberja, il-Madagaskar, il-Malawi, Mali, il-Mawritanja, il-Mawrizju, il-Możambik, in-Namibja, in-Niġer, in-Niġerja, ir-Rwanda, São Tomé u Príncipe, is-Senegal, is-Seychelles, Sjerra Leone, is-Somalja, l-Afrika t’Isfel, is-Sważiland, it-Togo, l-Uganda, ir-Repubblika Unita tat-Tanzanija, iż-Żambja u ż-Żimbabwe. [16] Asja (AS) - l-Afganistan, il-Bangladexx, il-Butan, il-Brunej Darussalam, il-Kambodja, iċ-Ċina, ir-Repubblika Demokratika Popolari tal-Korea, Ħong Kong (ir-Reġjun Amministrattiv Speċjali ta’ Ħong Kong tar-Repubblika Popolari taċ-Ċina), l-Indja, l-Indoneżja, il-Ġappun, ir-Repubblika Demokratika Popolari tal-Laos, il-Maldive, il-Mongolja, il-Mjanmar, in-Nepal, il-Pakistan, il-Filippini, ir-Repubblika tal-Korea t’Isfel, Singapor, is-Sri Lanka, it-Tajwan, it-Tajlandja, Timor-Leste, il-Vjetnam [17] Oceania (OC) - Australia, Fiji, Kiribati, Marshall Islands, Micronesia (Federated States of), Nauru, New Zealand, Palau, Papua New Guinea, Samoa, Solomon Islands, Tonga, Tuvalu, Vanuatu. [18] Ir-reġjun tal-ICAO tal-Ewropa u tat-Tramuntana tal-Atlantiku, imsejjaħ “EUR”: l-Albanija, l-Alġerija, Andorra, l-Armenja, l-Awstrija, l-Azerbajġan, il-Bjelorussja, il-Belġju, il-Bosnja-Ħerzegovina, il-Bulgarija, il-Kroazja, ir-Repubblika Ċeka, id-Danimarka, l-Estonja, il-Finlandja, Franza, il-Ġeorġja, il-Ġermanja, il-Greċja, l-Ungerija, l-Islanda, l-Irlanda, l-Italja, il-Każakistan, il-Kirgiżistan, il-Latvja, il-Litwanja, il-Lussemburgu, Malta, Monako, il-Montenegro, il-Marokk, il-Pajjiżi l-Baxxi (minbarra l-Antilli Olandiżi), in-Norveġja, il-Polonja, il-Portugall, ir-Repubblika tal-Moldova, ir-Rumanija, il-Federazzjoni Russa, San Marino, is-Serbja, is-Slovakkja, is-Slovenja, Spanja, l-Isvezja, l-Isvizzera, it-Taġikistan, Dik li kienet ir-Repubblika Jugoslava tal-Maċedonja, it-Tuneżija, it-Turkija, it-Turkmenistan, l-Ukraina, ir-Renju Unit (minbarra l-Gżejjer Kajman u l-Bermuda) u l-Użbekistan. [19] Ir-reġjun tal-ICAO tal-Afrika tal-Lvant u tal-Afrika tan-Nofsinhar, imsejjaħ “ESAF”: l-Angola, il-Botswana, il-Burundi, il-Komoros, Ġibuti, l-Eritrea, l-Etjopja, il-Kenja, il-Lesoto, il-Madagaskar, il-Malawi, il-Mawrizju, il-Możambik, in-Namibja, ir-Rwanda, is-Seychelles, is-Somalja, l-Afrika t’Isfel, is-Sważiland, l-Uganda, ir-Repubblika Unita tat-Tanzanija, iż-Żambja u ż-Żimbabwe. [20] Ir-reġjun tal-ICAO tal-Lvant Nofsani, imsejjaħ “MID”: l-Afganistan, il-Baħrejn, Ċipru, l-Eġittu, l-Iran, l-Iraq, l-Iżrael, il-Ġordan, il-Kuwajt, il-Libanu, il-Ġamaħirija Għarbija Libjana Popolari u Soċjalista, l-Oman, il-Pakistan, il-Qatar, l-Arabja Sawdija, is-Sudan, ir-Repubblika Għarbija Sirjana, l-Emirati Għarab Magħquda u l-Jemen. [21] Ir-reġjun tal-ICAO tal-Amerika t’Isfel, imsejjaħ “SAM”: l-Arġentina, il-Bolivja, il-Brażil, iċ-Ċilì, il-Kolombja, l-Ekwador, il-Gujana, il-Panama, il-Paragwaj, il-Perù, is-Surinam, l-Urugwaj u l-Venezwela. [22] Ir-reġjun tal-ICAO tal-Afrika tal-Punent u Ċentrali: Il-Benin, il-Burkina Faso, il-Kameru, il-Kap Verde, ir-Repubblika Ċentru-Afrika, iċ-Ċad, il-Kongo, il-Cote d’Ivoire, ir-Repubblika Demokratika tal-Kongo, il-Ginea Ekwatorjali, il-Gabon, il-Gambja, il-Gana, il-Ginea, il-Ginea-Bissaw, il-Liberja, il-Mali, il-Mawritanja, in-Niġer, in-Nigerja, is-Sao Tome and Principe, is-Senegal, is-Sjerra Leone, it-Togo. [23] Ir-reġjun tal-ICAO NACC- l-Amerika ta' Fuq, l-Amerika Ċentrali u l-Karibew: Antigwa u Barbuda, il-Baħamas, il-Barbados, il-Beliże, il-Kanada, il-Kosta Rika, Kuba, ir-Repubblika Dominikana, El Salvador, Grenada, il-Gwatemala, Ħaiti, il-Ħonduras, il-Ġamajka, il-Messiku, in-in-Nikarakwa, Saint Kitts u Nevis, Santa Luċija, Saint Vincent u l-Grenadini, Trinidad u Tobago, l-Istati Uniti tal-Amerika. [24] Ir-reġjun tal-ICAO APAC- L-Asja u l-Paċifiku: l-Awstralja, il-Bangladexx, il-Butan, il-Brunei Darussalam, il-Kambodja, iċ-Ċina (inklużi Ħonk Kong u l-Makaw), il-Gżejjer Cook, ir-Repubblika Demokratika Popolari tal-Korea, il-Fiġi, l-Indja, l-Indoneżja, il-Ġappun, Kiribati, ir-Repubblika Demokratika Popolari tal-Laos, il-Malasja, il-Maldive, il-Gżejjer Marshall, il-Mikroneżja, il-Mongolja, il-Mjanmar, Nauru, in-Nepal, in-New Zealand, il-Palaw, il-Papwa Ginea Ġdida, il-Filippini, ir-Repubblika tal-Korea t’Isfel, Samoa, Singapor, il-Gżejjer Solomon, is-Sri Lanka, it-Tajlandja, Tonga, il-Vanwatu, il-Vjetnam [25] Dokument ta' Ħidma tal-Persunal tal-Kummissjoni (2012) 38 [26] Dokument ta' Ħidma tal-Persunal tal-Kummissjoni (2012) 38.